# Stars, safari ngumu iliyomalizika kwa shangwe

## Muktasari:

**Ushindi wa bao 1-0 dhidi ya Guinea kwenye Uwanja wa Benjamin Mkapa, Dar es Salaam, ulikuwa wa kihistoria, si tu kwa nchi bali pia kwa kocha Hemed Suleiman ‘Morocco’, aliyeweka rekodi ya kuwa kocha wa kwanza mzawa kuiongoza timu hiyo kufuzu michuano hii mikubwa.**

TANZANIA imeandika historia mpya katika soka la Afrika baada ya Taifa Stars kufuzu kwa mara ya pili mfululizo kushiriki Fainali za Kombe la Mataifa ya Afrika (Afcon) huku ikiwa mara ya nne kwa ujumla.

Ushindi wa bao 1-0 dhidi ya Guinea kwenye Uwanja wa Benjamin Mkapa, Dar es Salaam, ulikuwa wa kihistoria, si tu kwa nchi bali pia kwa kocha Hemed Suleiman ‘Morocco’, aliyeweka rekodi ya kuwa kocha wa kwanza mzawa kuiongoza timu hiyo kufuzu michuano hii mikubwa.

Morocco anaungana na majina makubwa kama Slawomir Wolk wa Poland aliyeiongoza Tanzania kufuzu Afcon kwa mara ya kwanza mwaka 1980, pamoja na makocha wa kigeni kama Emmanuel Amunike wa Nigeria (2019) na Adel Amrouche wa Algeria (2023).

Kufuzu mara nne kunadhihirisha ukuaji wa soka la Tanzania, hasa baada ya juhudi kubwa za miaka ya hivi karibuni katika kuwekeza kwenye maendeleo ya vijana na miundombinu ya soka, bila ya kusahau kuongezwa kwa idadi ya timu shiriki ambapo sasa takriban nusu ya timu za bara hilo hufuzu. Afrika ina mataifa 54, timu 24 hufuzu Afcon ya sasa.

Katika michuano ya AFCON 2025 itakayofanyika Morocco, Tanzania itaungana na mataifa mengine makubwa ya soka barani Afrika kama Misri, Senegal, na Algeria. Michuano hii itakuwa ya 35 katika historia ya soka la Afrika, ikiandaliwa na Shirikisho la Soka la Afrika (CAF).

**MPANGO ULIVYOKUWA**

Ikiwa na uhitaji wa ushindi pekee dhidi ya Guinea katika mchezo wa kuamua, Stars ambayo siku tatu nyuma ilitoka kucheza dhidi ya Ethiopia huko DR Congo na kuitandika mabao 2-0, ilifanya badiliko moja la nguvu kwenye kikosi chake cha kwanza huku ikiwa na nidhamu kubwa ya kujilinda.

Huku Novatus Dismas akikosekana kutokana na kutumikia adhabu ya kadi, kocha wa Stars, Morocco aliona kuna haja ya kuanza na Adolf Mtasingwa katika eneo la kiungo wa ulinzi ambaye alicheza sambamba na Mudathir Yahya huku Ibrahim Hamad ‘Bacca’ akikabidhiwa jukumu la kukabiliana ‘jino kwa jino’ na mshambuliaji hatari wa Guinea, Serhou Guirassy ambaye hapo kabla alifunga mabao sita katika michezo mitatu.

Bacca akishirikiana na Dickson Job alifanikiwa kile ambacho alitakiwa kukifanya kiasi cha kumnyima Guirassy nafasi ya kupiga hata shuti moja langoni. Ikumbukwe kuwa mshambuliaji huyo msimu uliopita alishika nafasi ya pili kwenye orodha ya wafungaji bora wa Bundesliga nyuma ya Harry Kane, akiweka kambani mabao 28.

Mbele ya Bacca na Job, alionekana Mtasingwa akikata mashambulizi ya viungo wa Guinea huku Mudathir na Feisal Salum wakionekana kuwa jukumu la kuchezesha timu zaidi, mpango wa kocha Morocco ambao ulionekana kuibeba Stars.

Hata hivyo, baada ya Stars kuwa mbele kwa bao 1-0, Morocco aliona kuna haja ya kubadili mbinu hivyo alimtoa nahodha Mbwana Samatta aliyefanya kazi kubwa kwa kushirikiana na Simon Msuva pamoja na Clement Mzize na kumuingiza beki wa Mashujaa, Ibrahim Ame akilenga kulinda bao.

**MSIKIE MOROCCO**

Baada ya Tanzania kufuzu kwa michuano ya Afcon 2025, kaimu kocha mkuu wa Taifa Stars, Morocco, ameonyesha shukrani kubwa kwa juhudi za wachezaji na watu wa benchi la ufundi ambao ameshirikiana nao wakiwamo wasaidizi wake, Juma Mgunda na Jamhuri Kihwelo katika safari yao ya kufikia hatua hiyo muhimu.

Alisema kuwa kufuzu kwa mara ya nne katika historia ya Taifa Stars ni ushahidi wa maendeleo ya soka nchini na kujituma kwa timu nzima.

Morocco alisema mafanikio haya ni hatua muhimu katika kuimarisha nafasi ya Tanzania kwenye medani za soka barani Afrika, hasa ikizingatiwa kwamba nchi itakuwa mwenyeji mwenza wa AFCON 2027.

“Haya ni mafanikio makubwa, si tu kwa timu bali pia kwa taifa zima. Wachezaji wameonyesha uzalendo, moyo wa kujituma, na nidhamu ya hali ya juu katika kila hatua,” anasema.

Kocha huyo pia alisisitiza kuwa maandalizi makubwa yanahitajika kuhakikisha Stars inafanya vizuri zaidi katika michuano hiyo huko Morocco. Alitaja kwamba lengo sio tu kushiriki bali pia kushindana kwa viwango vya juu ili kuonyesha uwezo wa soka la Tanzania.

Morocco alitoa wito kwa wadau wa soka, wakiwemo Shirikisho la Soka Tanzania (TFF), serikali, na sekta binafsi, kushirikiana katika kuipa timu mazingira bora zaidi ya maandalizi.

Kocha huyo pia aliwatia moyo wachezaji vijana ambao wameonyesha kiwango cha juu katika michuano ya kufuzu, akisema kuwa uzoefu wanaopata sasa ni msingi wa mafanikio ya baadaye ya Stars.

**MTIHANI ULIOPO**

Safari ya Stars kwenda Afcon 2025 ni sehemu ya mpango mpana wa kuimarisha soka nchini.

Mamlaka za soka nchini, ikiwemo TFF, zinapaswa kuendelea kuwekeza katika akademia za soka, mafunzo ya makocha, na mashindano ya vijana ili kujenga kizazi kipya cha wachezaji wenye uwezo wa kushindana katika ngazi ya kimataifa. Kwa mashabiki wa soka, michuano ya Afcon 2025 ni fursa ya kushuhudia historia mpya ikiandikwa. Tanzania, ikiwa moja ya washiriki, ina nafasi ya kuonyesha ubora wake na kulinda heshima ya taifa barani Afrika.

**AFCON 2025**

Michuano itafanyika kule Morocco kuanzia Desemba 21, 2025, hadi Januari 18, 2026, tofauti na kalenda ya kawaida ya Januari hadi Februari.

Uamuzi huu ulitokana na mabadiliko katika ratiba ya FIFA na kuongezeka kwa mashindano ya klabu duniani. Tanzania, ikiwa sehemu ya kundi H ilifuzu kama mshindi wa pili nyuma ya DR Congo.

Kwa Tanzania michuano ya Afcon 2025 ni nafasi nyingine ya kujipima na kuimarisha jina Afrika. Katika mashindano yaliyopita, Stars ilionyesha dhamira na uwezo licha ya changamoto ilizokutana nazo.

**MATAIFA MENGINE**

Michuano ya 2025 inahusisha timu 24 zilizofuzu kutoka hatua za mchujo. Mataifa maarufu kama Misri, Senegal na Nigeria yameendelea kuonyesha ubabe wao barani Afrika, huku nchi kama Botswana na Comoro zikionyesha umahiri mkubwa wa soka baada ya kufuzu kwa mara ya pili katika historia yao.

Kwa upande mwingine, Ghana, mabingwa mara nne wa Afrika, wameshindwa kufuzu kwa mara ya kwanza tangu 2004, jambo lililoshangaza mashabiki wa soka.

Pia, mataifa kama Cape Verde, Guinea-Bissau, na Namibia yamekosa nafasi ya kushiriki baada ya kuwa sehemu ya michuano ya mwaka 2023.

Hii ndio orodha kamili ya wababe wote 24; Morocco (mwenyeji), Burkina Faso, Cameroon, Algeria, DR Congo, Senegal, Misri, Angola, Guinea ya Ikweta, Ivory Coast, Uganda, Afrika Kusini, Gabon, Tunisia, Nigeria, Zambia, Mali, Zimbabwe, Comoros, Sudan, Benin, Tanzania, Botswana na Msumbiji.

**WENYEJI SASA**

Morocco, ikiwa mwenyeji wa michuano hii kwa mara ya pili baada ya 1988, imejipanga kwa maandalizi makubwa.

Nchi hiyo imeorodhesha viwanja sita vya kisasa katika miji ya Rabat, Marrakesh, Casablanca, Tangier, Fez, na Agadir kwa ajili ya michezo hii.

Uwekezaji mkubwa wa Morocco katika miundombinu ya michezo umekuwa mfano wa kuigwa barani Afrika, ukithibitishwa na uwezo wao wa kuandaa michuano mikubwa ya soka kwa ufanisi.

Kwenye historia ya Afcon, Morocco ilitwaa taji pekee 1976, lakini inatarajiwa kuwa kati ya washindani wakuu mwaka 2025, hasa ikiwa na kikosi kinachojumuisha wachezaji wa kiwango cha kimataifa kama Achraf Hakimi na Hakim Ziyech.

**CHANGAMOTO SASA**

Hata hivyo, michuano hii inakumbana na changamoto za muda wa ratiba, hasa kutokana na mabadiliko yaliyosababishwa na Fifa kupanua Kombe la Dunia la Klabu na kuhamisha kalenda ya Afcon hadi Desemba.

Hii imeibua mjadala kuhusu ushirikiano wa klabu za Ulaya kutoa wachezaji wao kwa mashindano ya kimataifa.

Pia, CAF imekuwa ikikumbwa na changamoto za miundombinu na usimamizi wa michuano, hasa katika nchi zenye historia ndogo ya kuandaa matukio makubwa ya soka. Morocco kuwa mwenyeji wa 2025 itapunguza changamoto hizo kutokana na uzoefu wake.